## Susana Camarero reivindica l’esforç del Consell per garantir uns servicis socials que prioritzen l’atenció de qualitat, la creació de places i la reducció de les llistes d’espera

*** Insistix en la necessitat de “revertir un sistema oblidat durant huit anys” i recorda totes les accions implementades pel Consell per a activar el sistema i beneficiar els usuaris i els treballadors
* Destaca el compromís del Consell amb el sector social en els municipis afectats per la DANA**

La vicepresidenta primera i consellera de Servicis Socials, Igualtat i Vivenda, Susana Camarero, ha apostat per un sistema públic de servicis socials que prioritza l’atenció de qualitat, la creació de places i la reducció de les llistes d’espera. “Este Consell treballa per les persones que més ens necessiten i per això els valencians i les valencianes van dir prou al dogmatisme, al sectarisme i al partidisme i a huit anys d’absolut abandó”, ha assegurat.

En la seua intervenció, durant el Ple de les Corts, la vicepresidenta i portaveu del Consell ha lamentat “l’estat de col·lapse” en el qual va trobar l’actual Consell els servicis socials públics valencians “amb unes residències abocades al tancament, falta de places, sense convocatòries de subvencions i llistes d’espera interminables”.

Davant esta situació, Camarero ha insistit en la necessitat de “revertir la deterioració i l’embós heretat, posant la persona en el centre de les polítiques socials, perquè l’objectiu és millorar un sistema oblidat durant huit anys”.

Per a fer-ho, ha assegurat que el Consell ha implementat accions que suposen un punt d’inflexió per als servicis socials. Entre estes mesures, ha destacat l’aprovació de noves lleis que garantixen els servicis socials i la igualtat, l’obertura de centres i la inversió de 680 milions d’euros en matèria d’en dependència, a on també s’ha reduït la llista d’espera en 5283 persones en 2024.

**Accions socials DANA**

La titular de Servicis Socials ha destacat que el compromís del Consell amb el reforç del sector social s’ha fet palés en les mesures impulsades per a sostindre el sistema en els municipis afectats per la DANA.

Així, ha explicat que s’han mobilitzat equips professionals de valoració de dependència, renda valenciana d’inclusió (RVI) i discapacitat, que s’han desplaçat als domicilis de les persones “per a agilitzar les seues valoracions i han donat suport, ajudat, atés i acompanyat en els reallotjaments de persones afectades”.

Tot això ha permés que s’hagen resolt, en les zones afectades, 6.896 expedients de dependència, 2.636 de RVI i 1.809 de discapacitat.

Camarero ha recordat que la Generalitat, a més, ha posat en marxa un pla de suport als municipis afectats per la DANA dotat de 2,4 milions d’euros per a reforçar els servicis socials de 14 municipis: Albal, Aldaia, Alfafar, Algemesí, Benetússer, Catarroja, Chiva, Guadassuar, Llocnou de la Corona, Massanassa, Paiporta, Picanya, Sedaví i Utiel.

Este pla que inclou 97 professionals de psicologia, treball social, educació social, auxiliars administratius i tècnics jurídics i estarà en marxa durant 6 mesos, prorrogable 6 mesos més.

**Creació places concertades i nous servicis**

Respecte a la creació de places concertades, Camarero ha apostat per la col·laboració publicoprivada “perquè a la Comunitat Valenciana es necessiten 25.000 places en tots els recursos, majors, menors o persones amb discapacitat, pel fet que durant dos legislatures no se’n va crear cap”.

En este sentit, s’ha mostrat favorable a facilitar la construcció de residències i a concertar places públiques “perquè el que mai farem, és donar l’esquena als valencians per dogmatisme”.

D’altra banda, la vicepresidenta s’ha referit al nou contracte-programa que garantix el finançament dels servicis socials municipals. “Un contracte programa firmat amb ajuntaments per a posar en marxa nous servicis per valor de 26,4 milions d’euros i en el qual augmenta el mòdul de l’atenció primària bàsica municipal i atenció secundària, que s’adaptarà a la pujada de l’IPC”, ha indicat.

**Família i dona**

Camarero, a més, ha incidit en el fet que el Consell ha aconseguit, per primera vegada, que 1.400 famílies acollidores hagen cobrat sense retard les seues prestacions i no han vist interromputs els pagaments a l’inici de l’any. També ha avançat que el seu departament treballa en una nova RVI perquè siga una prestació que “realment acompanye les persones en la seua recuperació social, laboral i econòmica, amb itineraris d’inserció”.

L’obertura de 3 centres d’atenció a agressions sexuals a Alacant, València i Castelló, “salvant els fons europeus que s’anaven a perdre”, ha sigut una altra de les reivindicacions de la vicepresidenta, així com les licitacions dels centres de dona 24 hores “que s’han posat en marxa perquè els treballadors milloren les seues condicions salarials”.

**Millora de les condicions de treball**

Els salaris dels professionals que treballen en el sector social és una altra de les “preocupacions” de la Conselleria de Servicis Socials, ha indicat la consellera, qui ha explicat que ha sigut necessari fer “una anàlisi de la situació en la qual es trobaven els contractes i tirar avant noves licitacions, que es publicaran durant el primer trimestre d’enguany, i permetran actualitzar els mòduls i milloraran les condicions salarials dels treballadors”.

Camarero també ha detallat que, mentres es tramiten els nous contractes, el seu departament ha hagut d’adoptar mesures per a pal·liar la situació en la qual es troben els treballadors.

Entre este, ha esmentat l’increment del 8,8 % dels mòduls econòmics dels acords de l’acció concertada en 2024 i el pagament de 215 milions d’enriquiments injustos.

**Infraestructures sociosanitàries**

En matèria d’infraestructures sociosanitàries, ha assenyalat que el Consell ha fet una inversió de 60 milions d’euros en 2024 amb una execució del 97,8 %. “Hem començat les obres de la residència del carrer Onda de Castelló, després d’anys de promeses”, ha puntualitzat.

“I tot això ho estem fent a pulmó, sense el suport del Govern d’Espanya, que es dedica a asfixiar la Comunitat Valenciana cada dia un poc més”, ha lamentat, al mateix temps que ha atribuït a l’Estat el deute del FLA i del 50 % la dependència.

Fecha: 20/02/2025